**Cena Slovenskej rektorskej konferencie za umenie v roku 2014**

Slovenská rektorská konferencia („SRK“) udeľuje od roku 2012 cenu mladým umelcom, študentom alebo absolventom vysokoškolského štúdia, autorom alebo interpretom za mimoriadne hodnotné a verejne prístupné umelecké dielo alebo umelecký výkon nadnárodného významu. Zámerom SRK je zviditeľniť umeleckú činnosť vykonávanú na vysokých školách a univerzitách na Slovensku v rámci Týždňa vedy a techniky a prispieť tak k ich spropagovaniu. Ocenený získava každoročne finančnú odmenu a diplom.

Cenu Slovenskej rektorskej konferencie za umenie 2014 získala Mgr. art. Andrea Kopecká, mladá slovenská výtvarníčka, absolventka Vysokej školy výtvarných umení v Bratislave, ktorá ukončila štúdium druhého stupňa v 4. maliarskom ateliéri Katedry maľby a iných médií.

Mgr. art. Andrea Kopecká získala cenu za súbor veľkoformátových malieb s názvom *"Terra Subcutanea"*, ktoré realizovala ako záverečnú diplomovú prácu. Ide v nich o spojenie maľby figúry a stopy štruktúry, o mapovanie vzťahu pokožky a farby na nej, ako grafickej intervencie, no aj o symbolické chápanie citlivo vnímaného tela ako základu pre tvorbu obrazov. Dokazuje nimi suverénne narábanie s témou *"územia pod kožou"* ako inšpiráciou, ale aj istotu v pochopení nástrojov maliarskeho média.

Prezident Slovenskej rektorskej konferencie prof. Ing. Rudolf Kropil, CSc. odovzdal Mgr. art. Andrei Kopeckej ocenenie počas slávnostného udeľovania Ceny za vedu a techniku v rámci Týždňa vedy a techniky 2014 13. 11. 2014.

V Bratislave, 13. 11. 2014